CELEX: 32015R1840
Language: hr
Date: 2015-10-07 00:00:00
Title: Provedbena uredba Komisije (EU) 2015/1840 оd 7. listopada 2015. o upisu naziva u registar zaštićenih oznaka izvornosti i zaštićenih oznaka zemljopisnog podrijetla (Istarski pršut/Istrski pršut (ZOI))

14.10.2015   
            
            
               HR
            
            
               Službeni list Europske unije
            
            
               L 267/1
            
         PROVEDBENA UREDBA KOMISIJE (EU) 2015/1840
   оd 7. listopada 2015.
   o upisu naziva u registar zaštićenih oznaka izvornosti i zaštićenih oznaka zemljopisnog podrijetla (Istarski pršut/Istrski pršut (ZOI))
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
   budući da:
   
               (1)
            
            
               U skladu s člankom 50. stavkom 2. točkom (a) Uredbe (EU) br. 1151/2012, zahtjev Hrvatske za upis naziva „Istarski pršut” u registar objavljen je u Službenom listu Europske unije
                   (2).
            
         
               (2)
            
            
               Prigovorom od 30. kolovoza 2013. i obrazloženom izjavom o prigovoru od 25. listopada 2013. Slovenija je podnijela prigovor na registraciju na temelju članka 51. stavka 2. Uredbe (EU) br. 1151/2012. Prigovor je ocijenjen prihvatljivim.
            
         
               (3)
            
            
               Dopisima od 7. veljače 2014. Komisija je pozvala zainteresirane strane da provedu odgovarajuća savjetovanja kako bi se međusobno dogovorile u skladu sa svojim unutarnjim postupcima. Dodatno je odobreno tromjesečno produljenje roka za savjetovanja, u skladu s člankom 51. stavkom 3. trećim podstavkom Uredbe (EU) br. 1151/2012.
            
         
               (4)
            
            
               Slovenija je, među ostalim, navela da registracija „Istarskog pršuta” nije u skladu s definicijom zaštićene oznake izvornosti s obzirom na to da je zemljopisno područje za sirovine veće od utvrđenog zemljopisnog područja. Osim toga, Slovenija je tvrdila da bi se tom registracijom ugrozilo postojanje proizvoda „Istrski pršut”, odnosno naziva koji se koristi u Sloveniji za proizvod koji ima jednake značajke kao „Istarski pršut” i koji se zakonito nalazi na tržištu tijekom više od pet godina prije datuma objave jedinstvenog dokumenta za „Istarski pršut” u Službenom listu Europske unije.
            
         
               (5)
            
            
               Nakon šest mjeseci savjetovanja postignut je dogovor između Hrvatske i Slovenije. To je priopćeno Komisiji dopisima od 3. i 10. rujna 2014.
            
         
               (6)
            
            
               Nakon postizanja dogovora nekoliko je puta izmijenjena specifikacija proizvoda. Zahtjev Hrvatske postao je višedržavnim zahtjevom (hrvatski i slovenski). Naziv proizvoda „Istarski pršut” promijenjen je u „Istarski pršut/Istrski pršut”, uključujući na taj način i naziv na slovenskom jeziku. Područje proizvodnje prošireno je kako bi obuhvaćalo slovenski dio istarskog poluotoka. I u druge su dijelove specifikacije proizvoda unesene male prilagodbe.
            
         
               (7)
            
            
               Budući da su u jedinstveni dokument unesene znatne izmjene, Komisija je, u skladu s člankom 51. stavkom 4. Uredbe (EU) br. 1151/2012, ponovno razmotrila zahtjev i zaključila da su uvjeti za registraciju ispunjeni.
            
         
               (8)
            
            
               U pogledu hrvatskog dijela područja razlika između područja za sirovine i utvrđenog zemljopisnog područja ostala je ista kao i u izvornom zahtjevu. S obzirom na to da su svi zahtjevi navedeni u članku 5. stavku 3. Uredbe (EU) br. 1151/2012 ispunjeni, za naziv se može primijeniti odstupanje utvrđeno u tom članku i on se stoga može registrirati kao zaštićena oznaka izvornosti.
            
         
               (9)
            
            
               U skladu s člankom 50. stavkom 2. točkom (a) Uredbe (EU) br. 1151/2012, zahtjev Hrvatske i Slovenije za upis naziva „Istarski pršut/Istrski pršut” u registar objavljen je u Službenom listu Europske unije
                   (3).
            
         
               (10)
            
            
               Budući da Komisiji nije dostavljen ni jedan prigovor u smislu članka 51. Uredbe (EU) br. 1151/2012, naziv „Istarski pršut/Istrski pršut” potrebno je upisati u registar,
            
         DONIJELA JE OVU UREDBU:
   Članak 1.
   Naziv „Istarski pršut/Istrski pršut” (ZOI) upisuje se u registar.
   Naziv iz prvog stavka odnosi se na proizvod iz razreda 1.2. Mesni proizvodi (kuhani, soljeni, dimljeni itd.) iz Priloga XI. Provedbenoj uredbi Komisije (EU) br. 668/2014 (4).
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 7. listopada 2015.
      
         
            Za Komisiju,
         
         
            u ime predsjednika,
         
         Phil HOGAN
         
            Član Komisije
         
      
   
   
      (1)  SL L 343, 14.12.2012., str. 1.
   
   
      (2)  SL C 155, 1.6.2013., str. 3.
   
   
      (3)  SL L 186, 5.6.2015., str. 9.
   
   
      (4)  Provedbena uredba Komisije (EU) br. 668/2014 оd 13. lipnja 2014. o utvrđivanju pravila za primjenu Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode (SL L 179, 19.6.2014., str. 36.).